Videm, 20. 3. 2015

Spoštovani gospod predsednik!

Danes, ko sem zelo vznemirjena zaradi Sončevega mrka, Vam pišem pismo o Franu Jakliču, zelo pomembnem človeku za naš kraj in našo domovino.

Rada Vas bi vprašala, ali ste se kaj učili o Franu Jakliču. Ampak jaz mislim, da se niste, saj je bilo v tistih časih prepovedano govoriti o njem.

 Rodil se je kot nezakonski otrok, to pa je bilo za tiste čase sramotno. Bil je edinec. Kako pa Vi mislite, da se je počutil kot nezakonski otrok? Pri devetih letih starosti je ostal še brez mame. Kako mislite, se je počutil? Če Vam je umrl kdo, ki ste ga imeli radi, že veste, kakšen je ta občutek. Zanj je potem skrbela le še babica, ta pa ga je imela zelo rada.

 Iz otroške radovednosti je nekega dne hotel premakniti stensko uro, ki je bila nad pečjo, a mu je spodrsnilo in od tistega dne je šepal. Pri trinajstih letih so ga z vozom peljali v šolo v Ljubljano. Zelo nerad je zapustil rodni dom, kar dvakrat je zaradi domotožja peš pobegnil v rodno Podgorico. Po dokončanem študiju se je vrnil v Dobrepoljsko dolino. Poročil se je z Ivano Arko, takratno dobrepoljsko učiteljico, doma iz Ribnice, kjer je zdaj znamenita Miklova hiša. Kaj mislite, koliko otrok sta imela? Imela sta jih kar devet. Znano je, da je bil zelo dober oče.

Zapletel se je v politiko, to pa ni bilo dobro zanj in družino. Morali so se odseliti. Najprej v Šentjanž na Dolenjskem, potem pa V Ljubljano. Hudo je zbolel in v Ljubljani tudi umrl, in sicer leta 1937. Dobrepoljci so kmalu spoznali, kako velikega človeka so imeli. Spoznali so, da je kot nadučitelj naredil veliko za Dobrepolje. Ponovno so začeli brati njegove knjige.

Domnevam, da je poznal našega velikega pesnika, pisatelja in dramatika Ivana Cankarja, saj sta bila leta 1907 poslanca na Dunaju. Če bi primerjali Cankarjevo povest Hlapec Jernej in njegova pravica, kar zanesljivo poznate, z Jakličevo pripovedjo Vaški pohajač, bi hitro ugotovili vsebinsko podobnost pa tudi imena so si nekam podobna. Jaz nobenega od teh literarnih del ne poznam, si bom pa zapomnila, kar nam je pripovedovala naša učiteljica, in bom prebrala oboje, ko bomo v srednji šoli brali to znano Cankarjevo povest.

Pri pisanju se je Fran Jaklič zgledoval po Josipu Jurčiču. Zato spada med realiste. To šolsko leto je bilo za Cankarjevo tekmovanje po vsej domovini razpisana za šestošolce in sedmošolce za Slovence pomembna zgodovinska povest o turških časih z naslovom Jurij Kozjak, slovenski janičar. Mi verjamete, da je 11. poglavje te Jurčičeve povesti zelo podobno kratki Jakličevi pripovedi Kranjske muhe so pa hude? Le da je tam kraj dogajanja muljavska cerkev z okolico, v Jakličevi pripovedi pa se ta zanimiv dogodek, kako so drobne žuželke pregnale Turke, dogaja v naših bližnjih Strugah, ki zdaj že nekaj časa spadajo k naši občini. Preberite. Je zelo kratko in zelo zanimivo. Pomemben trenutek iz slovenske zgodovine. Pa še tako napisano, da se boste še malo nasmejali.

Fran Jaklič pa ni pisal samo o Dobrepoljcih in Dobrepolju. Poiščite v knjižnici njegovo zgodovinsko povest o nastanku idrijskega rudnika živega srebra Ob srebrnem studencu. Ponatisnjena knjiga ima čudovite ilustracije sodobnega slovenskega ilustratorja Rudija Skočirja. Morda bi ta knjiga zanimala tudi Vaše družinske člane. Za ponatis te povesti je poskrbela idrijska občina.

 Pridite k nam v Dobrepoljsko dolino, si bova šla ogledat Jakličevo hišo, ki ima še vedno hišno ime Pri Jakličevih. Pa še gospod in gospa, ki v njej zdaj živita, nama bosta kaj povedala; odšla si bova ogledat njegovo spominsko sobo v naš kulturni hram Jakličev dom.

Bodite brez skrbi, od nas ne boste odšli lačni, saj Vam bomo skuhali žgance in zelje. Sedaj, ko se bliža velika noč, pa boste lahko tudi pokusili dobrepoljske velikonočne jedi: pirhe, potico, hren, šunko in naše posebne dobrepoljske ajdove štruklje. Teh pa nimajo nikjer drugje kot samo na tem delu Slovenije.

Ne bo Vam žal, če boste prišli v našo prelepo Dobrepoljsko dolino, v čudovit košček moje rodne domovine Slovenije.

 Ana Grandovec, 6. b